ไฟแนนซ์ทูเดย์
...อภิสิทธิ์ เวชชาชีวะ อดีตนายกรัฐมนตรี แอบสอนมวย ยิ่งลักษณ์ ชินวัตร นายกรัฐมนตรีคนปัจจุบัน ที่ปล่อยไก่ตัวเบ้อเริ่ม ในเรื่องที่ออกมาวอนประชาชน อย่าตื่นตระหนกถอนเงินออกจากธนาคารอิสลามแห่งประเทศไทย (ไอแบงก์) เพราะมี พ.ร.บ.คุ้มครองเงินฝากดูแลอยู่ เพราะพูดแบบนี้เล่นเอาคนในแวดวงการเงินงงเป็นไก่ตาแตก เนื่องจาก พ.ร.บ.คุ้มครองเงินฝากนั้นจะคุ้มครองเฉพาะผู้ฝากเงินกับธนาคารพาณิชย์เท่านั้น ส่วนธนาคารอิสลามซึ่งเป็นสถาบันการเงินเฉพาะกิจของรัฐนั้น หากเกิดล้มหรือปิดกิจการ กระทรวงการคลังหรือรัฐบาลต้องใช้เงินภาษีประชาชนอุ้มไว้ 100% สถานะเดียวนะจะบอกให้
22 ก.พ. 2556

...อภิสิทธิ์ เวชชาชีวะ อดีตนายกรัฐมนตรี แอบสอนมวย ยิ่งลักษณ์ ชินวัตร นายกรัฐมนตรีคนปัจจุบัน ที่ปล่อยไก่ตัวเบ้อเริ่ม ในเรื่องที่ออกมาวอนประชาชน อย่าตื่นตระหนกถอนเงินออกจากธนาคารอิสลามแห่งประเทศไทย (ไอแบงก์) เพราะมี พ.ร.บ.คุ้มครองเงินฝากดูแลอยู่ เพราะพูดแบบนี้เล่นเอาคนในแวดวงการเงินงงเป็นไก่ตาแตก เนื่องจาก พ.ร.บ.คุ้มครองเงินฝากนั้นจะคุ้มครองเฉพาะผู้ฝากเงินกับธนาคารพาณิชย์เท่านั้น ส่วนธนาคารอิสลามซึ่งเป็นสถาบันการเงินเฉพาะกิจของรัฐนั้น หากเกิดล้มหรือปิดกิจการ กระทรวงการคลังหรือรัฐบาลต้องใช้เงินภาษีประชาชนอุ้มไว้ 100% สถานะเดียวนะจะบอกให้ 
...ธานินทร์ อังสุวรังษี กรรมการผู้จัดการ ไอแบงก์ มั่นใจผ่านการประเมินผลงาน 6 เดือนแรกอย่างแน่นอน เพราะตั้งใจเข้ามาทำงาน ที่ผ่านมา 3 เดือนเจอศึกคนในวางยาสารพัด เลยใช้ที่ปรึกษาคนนอกทั้งที่ปรึกษาการเงิน และที่ปรึกษากฎหมายเข้ามาช่วยตั้งหลัก
...แต่ข้อมูลอีกฟากหนึ่งฟันธงว่า “ธานินทร์” ยังไม่ใช่นักการเงินมือดีฝีมือยังไม่ถึงชั้น แถมยังบริหารงานแบบหักด้ามพร้าด้วยเข่า ทั้งสั่งชะลอสินเชื่อ ปล่อยเงินฝากไหลออก แถมหั่นงบบริหารงานกระจุย เล่นเอาลูกน้องกระเจิง ของแบบนี้บอกได้คำเดียวว่า ระยะทางพิสูจน์ม้า กาลเวลาพิสูจน์คน ต้องมาดูกันต่อว่า “ธานินทร์” จะฟื้นชีพไอแบงก์จากอาการโคม่าได้อย่างที่ว่าไว้หรือไม่
...เห็นรายชื่อกรรมการใหม่ของธนาคารเพื่อการเกษตรและสหกรณ์การเกษตร (ธ.ก.ส.) บอกได้คำเดียวว่าอาการน่าเป็นห่วง ว่าจะถูกฝ่ายการเมืองเข้าแทรกแซงหนักแน่ ล่าสุด ครม. แต่งตั้ง ทวีป ตันพิพัฒนกุล ที่ปรึกษาในการแก้ไขปัญหาที่ทำกินแก่ราษฎร จ.อุตรดิตถ์ มาเป็นกรรมการ ไม่ต้องสืบว่ามาจากสายไหน และปัจจุบันก็ถูกส่งไปนั่งกรรมการโรงงานยาสูบอีกแห่ง
...นอกจากนี้ยังมี สมหมาย กู้ทรัพย์ ทนายชื่อดังในคดียิงดาบยิ้ม สมหมายนั้นไม่ธรรมดาเป็นถึงหัวหน้าทีมทนายดังของครอบครัว ร.ต.อ.เฉลิม อยู่บำรุง รองนายกรัฐมนตรี 
อีกคนนั้นคือ วศิน ธีรเวชญาณ อดีตเอกอัครราชทูตไทยประจำกรุงโซล เกาหลีใต้ และอดีตประธานคณะกรรมาธิการเขตแดนร่วมไทยกัมพูชา (เจบีซี) สมัยที่ สมชาย วงศ์สวัสดิ์ เป็นนายกรัฐมนตรี ทำให้น่าจับตา ธ.ก.ส. ว่าจะถูกสูบเงินออกไปสนองนโยบายจำนำข้าวในรูปแบบไหนอย่างไรกันต่อไป